Il-ftehim bejn il-Gvern Malti u l-Huawei huwa eżempju ieħor ta' kif l-amministrazzjoni preżenti waslet fejn ma waslitx amministrazzjoni preċedenti. Tant li dokument li kiseb il-ġurnal KullĦadd b'mod esklussiv juru li amministrazzjoni preċedenti kienet ilha mill-2010 tipprova tikkonvinċi lill-Huawei tiġi Malta. Jirriżulta li għal dan il-għan saru wkoll żjarat fiċ-Ċina li kienu segwiti b'korrispendoneza tal-eks Ministru Austin Gatt bil-għan li tal-Huawei uffiċju reġjonali f'Malta. L-istess uffiċċju li nhar it-Tnejn kien deskritt bħala "biċċa uffiċċju" mid-deputat Charlo Bonnici li bħal Kap tiegħu, Simon Busuttil, anke fuq dan l-investiment kien negattiv. Iżda, il-korrispondenza li qegħdin nippubblikaw tixhed kif dan il-"biċċa uffiċċju" kien xewqa kbira tal-amministrazzjoni preċedenti. F'ittra mibgħuta lill-Viċi-President tal-Huawei, l-eks Ministru Austin Gatt kien kiteb hekk: "Kif spjegajt Malta toffri inċentivi għal kumpaniji fis-settur tagħhom u żviluppi fl-infrastruttura tat-telekomunikazzjoni għandha toffri potenzjal ta' opportunita." Wara żjara fiċ-Ċina, Gatt kien issokta jikteb: "Id-diskussjoni fuq il-potenzjal ta' uffiċju reġjonali hija ta' interess partikolari għalina." Hawn issokta jikteb kemm il-gvern ried jiffaċilita dan l-investiment u kif il-Huwaei setgħet tilħaq is-swieq Ewropej u tal-Afrika ta' Fuq. Iżda, kien wara l-bidla fl-amministrazzjoni tal-pajjiż li l-ftehim mal-Huwaei sar possibbli u uffiċjali għolja tal-Huawei kellhom kliem ta' tifħir għall-mod kif il-gvern u l-entitajiet responsabbli mxew tul in-negozjati. Edward Chan, il-Kap Eżekuttiv ta' Huawei Italia, qal li huma u l-gvern Malti kellhom missjoni komuni u ddeskriva l-gvern Malti "bħala effettiv ħafna." "Fl-aħħar sentejn qsamna l-ideat tagħna kellna diversi laqgħat u wasalna għall-konklużjoni malajr. Aħna u l-gvern Malti għandna viżjoni komuni dik li ngħamlu dak li rridu ngħamlu b'mod mgħaggel iżda tajjeb," qal Chan li nnota wkoll kif Malta għandha ekonomija b'saħħitha u stabbli. Fuq kollox temm jgħid li "Malta tista' tkun ta' vetrina." Fil-fatt jirriżulta li dan jemmnuh bis-serjeta u wara li f'Lulju tas-sena l-oħra l-kumpanija internazzjonali Huawei iffirmat memorandum of understanding mal-Gvern Malti dwar oqsma ta' kollaborazzjoni bejn iż-żewġ naħat, f'inqas minn sena wara seħħ pass ieħor importanti f'din ir-relazzjoni strateġika fit-tul. Dan meta l-ġimgħa li għaddiet il-Gvern Malti u Huawei ffirmaw ftehim ta' kollaborazzjoni fuq tliet proġetti, li huma t-twaqqif ta' Joint Innovation Centre, l-investimenti li ser isiru biex jagħmlu t-testijiet tal-4.5G li għandhom iwaslu għat-teknoloġija aktar definita tal-5G, u s-seeds for the future project li huwa proġett edukattiv immirat lejn studenti Maltin tal-ICT. L-investimenti li Huawei ser ikunu qed jagħmlu fuq dawn it-tliet proġetti jlaħħqu mal-4.5 miljun ewro.